सैनसर मन्दर बनने दी गल्ल इस चाल्ली सुनाई जन्दी ऐ। भारत थमां चार महात्मा भ्रमण करदे-करदे जम्मू दे प्हाड़ी लाके च आए। इक ने ‘समा’ नां दे थाह्‌रै पर अपनी धूनी लाई लेई। दुए ने ‘नदवाल’ (तसील अखनूर) च तप लेई पेआ करन। त्रीया पबनहारी हा। ओ मच्छीभौन नां दी गुफा च बेई गेआ। ओ थाह्‌र तसील सुन्दरबनी च ऐ। आखदे न ए महात्मा अमर ऐ।किंवदंती ए जे अजें बी कुसै-कुसै दिन कालीधारै दे उप्पर फराटी मारदा ऐ। न्हेरी रातीं धारै उप्परें तेज मुट्ठा बलदा ते अग्गे-अग्गें दौड़दा ल’बदा ऐ। गलांदे न मच्छीभौन मतें-मतें चिरें कुसै-कुसै गी इस बावे दे दर्शन बी हुन्दे न। गुफा तवी दै कण्ढै इक्क बड्डे दन्दे च ऐ। इस गुफा च कदें-कदें ख’ल्ल सजजी बी किरी दी ल’बदी ऐ। चौथा महात्मा सैनसर धूनी लाई तपस्या बिच मगन होई गेआ। उस बेलै इत्थें को बसवां नैसी बीवान जंगल हा। नेकें भांतीं दे रुक्ख हे। केइएं भांतें दे जंगली जानवर हे।